देश में बढ़ा Covid-19 का प्रकोप, 16,577 नए मामले और 120 मौतें दर्ज
देश में बीते एक हफ्ते से कोरोनावायरस के मामले चिंताजनक रूप से बढ़ रहे हैं। पिछले 24 घंटों में देश में 16,577 नए मामले दर्ज हुए हैं। केंद्रीय मंत्रालय ने कहा है कि अब देश में कुल मामलों की संख्या 1,10,63,491 हो गई है।
नई दिल्ली: देश में बीते एक हफ्ते से कोरोनावायरस के मामले चिंताजनक रूप से बढ़ रहे हैं। पिछले 24 घंटों में देश में 16,577 नए मामले दर्ज हुए हैं। केंद्रीय मंत्रालय ने कहा है कि अब देश में कुल मामलों की संख्या 1,10,63,491 हो गई है। इसी दौरान 120 मौतें होने के बाद कुल मौतों की संख्या 1,56,825 हो गई है। शुक्रवार को जारी हुए आंकड़ों के मुताबिक नए मामलों की संख्या एक दिन पहले की संख्या से 161 कम है, फिर भी कोविड मामलों की बढ़ती संख्या ने चिंताजनक स्थिति पैदा कर दी है। मामलों के पॉजिटिव आने की दर धीरे-धीरे बढ़ रही है और अब यह 1.41 फीसदी हो गई है। मंत्रालय के आंकड़ों के अनुसार पिछले 24 घंटों में 12,179 लोग ठीक होकर डिस्चार्ज हुए हैं। अब देश में कोरोना के 1,55,996 सक्रिय मामले हैं। देश में अब तक कुल 1,07,50,680 लोग डिस्चार्ज हो चुके हैं। रिकवरी दर 97.17 प्रतिशत और मृत्यु दर 1.42 प्रतिशत है।इस हफ्ते से पहले देश में एक महीने से दैनिक मामले 15 हजार और दैनिक मौतें 200 से कम दर्ज हो रही थीं, लेकिन अब स्थिति बिगड़ रही है। इन स्थितियों के पीछे विशेषज्ञों ने कई संभावनाएं जताई हैं, जिसमें कोविड प्रोटोकॉल का पालन करने में लोगों द्वारा की जा रही ढिलाई से लेकर वायरस के म्यूटेशन और नए वैरिएंट तक शामिल है।केंद्र ने गुरुवार को बताया कि 90 प्रतिशत नए मामले महाराष्ट्र, केरल, पंजाब, मध्य प्रदेश, तमिलनाडु, गुजरात और छत्तीसगढ़ राज्यों के हैं। मंत्रालय के मुताबिक गुरुवार को 8,31,807 नमूनों का परीक्षण होने के बाद आईसीएमआर द्वारा किए गए परीक्षणों की संख्या 21,46,61,465 हो गई है।बता दें कि 16 जनवरी को टीकाकरण अभियान शुरू होने के बाद से अब तक देश में 13,472,643 कोरोना वैक्सीन डोज दिए जा चुके हैं।